Калі ўмоўна дзяліць графіці з Маскавічаў на некалькі групаў, то атрымаем выявы ваяроў з мячамі і ў шаломах, выявы чаўноў з ветразямі і без, сеткі, якія нагадваюць падзеленае поле для гульняў у шашкі, і… эротыку. Дарэчы, апошні момант вельмі характэрны: гэта не толькі адна з першых вядомых у Беларусі выяваў у стылі ню, але яшчэ і цудоўная крыніца для аналізу ўнутранага свету ўмоўнага варага, які нёс службу ў далёкіх ад роднага Готланда мясцінах.